মুহাম্মাদ ইবনে আবি সাজ

**মুহাম্মাদ ইবনে আবি সাজ** ( ) ছিলেন খলিফা আল-মু'তাদিদের একজন ইরানি  নিযুক্ত সেনাপতি। তিনি সাজিদ রাজবংশের প্রতিষ্ঠাতা এবং ৮৮৯ বা ৮৯০ সাল থেকে নিজের মৃত্যু পর্যন্ত আজারবাইজানের গভর্নর ছিলেন। তিনি আবি সাজ দেবদাদের পুত্র ছিলেন। 

## প্রাথমিক কর্মজীবন
নিজেদের পিতার মতোই মুহাম্মদ ও তার ভাই ইউসুফ দীর্ঘ ও সক্রিয় কর্মজীবন অতিবাহিত করেন। ৮৭৯ সালে তাকে সাফফারীয় শাসক আমর ইবনে লাইস মক্কায় তার প্রতিনিধি হিসেবে নিয়োগ দেন। পরবর্তীতে আব্বাসীয়রা তাকে আম্বার ও রাহবারের গভর্নর হিসেবে নিযুক্ত করে। ৮৮৪ সালে তুলুনি শাসক আহমদ ইবনে তুলুন মৃত্যুবরণ করলে তিনি তুলুনের অনভিজ্ঞ পুত্র ও উত্তরাধিকারী খুমারাওয়ায়ের কাছ থেকে সিরিয়ার কিছু অঞ্চল দখলের সুযোগ পান। তিনি আরেক আব্বাসীয় সেনাপতি ইসহাক ইবন কুন্দাজের সাথে জোট গঠন করেন, যিনি মুয়াফফাকের কাছ থেকে অনুমোদন ও কিছু সৈন্য পেয়েছিলেন। ৮৮৪ সালের এপ্রিল মাসে ইসহাক রাক্কার তুলুনীয় গভর্নরের সাথে সংঘর্ষে জড়িয়ে পড়েন এবং এর অল্প সময়ের মধ্যেই দামেস্কের তুলুনীয় গভর্নর বিদ্রোহ করে আনতিয়খিয়া, আলেপ্পো ও হিমস শহর দখলে নিয়ে তাদের দলে যোগ দেন।

এর প্রতিক্রিয়ায় খুমারাওয়েহ সিরিয়ায় সৈন্য প্রেরণ করেন এবং তারা দ্রুত হারানো শহরগুলো পুনরুদ্ধার করে। এরপর উভয় পক্ষই নিজেদের শীতকালীন অবস্থানে ফিরে যায়। পরবর্তী বসন্তে খলিফা মুয়াফফাকের পুত্র আবু'ল আব্বাস আহমদ (যিনি পরবর্তীতে খলিফা আল-মুতাদিদ হন) এসে নেতৃত্ব গ্রহণ করেন। এরপর তিনি ও ইসহাক তুলুনীয়দের পরাজিত করে তাদের ফিলিস্তিনে পিছু হটতে বাধ্য করেন। কিন্তু আহমদের সাথে ইসহাক ও মুহাম্মদের বিরোধ সৃষ্টি হয়, যার ফলে তারা নিজেদের সৈন্য নিয়ে সরে যান। ৬ এপ্রিলে অনুষ্ঠিত “মিলসের যুদ্ধে” খুমারাওয়োহের সেনাপতি সা'দ আল-আইসার আব্বাসীয় বাহিনীকে সম্পূর্ণভাবে পরাজিত করেন। এর ফলে মুহাম্মদ ও ইসহাকের জোটের অবসান ঘটে।

এরপর মুহাম্মদ খুমারাওয়েহের দিকে ঝুঁকে পড়েন এবং তাকে জাজিরা অঞ্চল আক্রমণে উদ্বুদ্ধ করেন। মিশরের সহায়তায় তিনি ইউফ্রেটিস নদী অতিক্রম করে ৮৮৬–৮৮৭ সালে একাধিক যুদ্ধে ইসহাকের বাহিনীকে পরাজিত করেন এবং তাকে তুলুনীয় শাসন স্বীকার করতে বাধ্য করেন।  এর ফলে পুরো জাজিরা অঞ্চল তুলুনীয় প্রদেশে পরিণত হয়, যাকে ৮৮৬ সালের ডিসেম্বর মাসে এক চুক্তির মাধ্যমে আব্বাসীয় সরকারও স্বীকৃতি দেয়।

পরবর্তীতে ইসহাক তুলুনি শাসকের অধীনে মসুলের গভর্নর হিসেবে দায়িত্ব পালন করেন। তবে ৮৮৭/৮৮ সালে ইসহাক বিদ্রোহের চেষ্টা করলে পরাজিত হন। এরপর তিনি আবার তুলুনিদের অধীনতা স্বীকার করলেও তাকে মসুলের শাসন থেকে অপসারণ করে মুহাম্মদের হাতে তুলে দেওয়া হয়। এরপর ইসহাক আবার মুহাম্মদের বিরুদ্ধে অবস্থান নেন এবং অবশেষে খুমারাওয়েহের সমর্থন অর্জন করতে সক্ষম হন। ৮৮৮–৮৮৯ সালে তিনি দামেস্কে মুহাম্মদকে পরাজিত করেন। ফলে মুহাম্মদ আল-মুয়াফফাকের কাছে আশ্রয় নিতে বাধ্য হন।

৮৮৯ বা ৮৯০ সালে খলিফা আল-মুতামিদের ভাই ও সচিব আল-মুয়াফফাক মুহাম্মদকে আজারবাইজানের গভর্নর নিযুক্ত করেন। সেখানে বিদ্রোহী আবদুল্লাহ ইবনুল হাসান আল-হামদানি মারাগা দখল করে নিয়েছিলেন। মুহাম্মদ তাকে নিরাপত্তার প্রতিশ্রুতি দিয়ে আত্মসমর্পণে রাজি করান; কিন্তু আত্মসমর্পণের পর তাকে হত্যা করা হয়। এরপর মুহাম্মাদ মারাগাকে নিজের রাজধানী ঘোষণা করেন; তবে তিনি সাধারণত বারদায় বসবাস করতেন।

## আর্মেনিয়া সংঘর্ষে
৮৯০ সালে প্রথম স্মবাত আর্মেনিয়ার সিংহাসনে আরোহণ করার পর মুহাম্মদ ইবনে আবি সাজ খলিফার নামে তাকে একটি মুকুট ও উপঢৌকন পাঠান। এর মাধ্যমে তিনি কার্যত স্মবাতের উপর নিজের কর্তৃত্ব প্রতিষ্ঠার চেষ্টা করেন। ৮৯২ সালে যখন স্মবাত বাইজেন্টাইন সম্রাটের কাছে তার দূত পাঠান, তখন মুহাম্মদ তাকে আক্রমণের হুমকি দেন। তবে কূটনৈতিক প্রচেষ্টার মাধ্যমে স্মবাত সাজিদ শাসককে তার হুমকি কার্যকর করা থেকে বিরত রাখতে সক্ষম হন। কিন্তু তিন বছর পর বাগরাতীয় শাসক জর্জিয়া ও আলবেনিয়া আক্রমণ করেন। এর প্রতিক্রিয়ায় মুহাম্মদ নাখচিভান ও দ্বিন দখল করেন। তবে পরে তিনি পরাজিত হন এবং শান্তিচুক্তি করতে বাধ্য হন।

নিজের কর্মজীবনের এক পর্যায়ে সম্ভবত বাগদাদে নির্ধারিত রাজস্ব পাঠাতে অস্বীকার করার মাধ্যমে মুহাম্মদ খলিফার থেকে স্বাধীনতা ঘোষণার চেষ্টা করেন। ৮৯৮ সালে মুহাম্মাদ “আল-আফশিন” উপাধি গ্রহণ করেন, যা পূর্বে উশরুসানা অঞ্চলের শাসকরা ব্যবহার করতেন (মুহাম্মদের পরিবার মূলত সেই অঞ্চল থেকেই এসেছিল)। তবে অল্প সময়ের মধ্যেই তিনি আবার খলিফার প্রতি আনুগত্য প্রদর্শনের সিদ্ধান্ত নেন এবং তাকে আজারবাইজান ও আর্মেনিয়ার গভর্নর হিসেবে পুনরায় স্বীকৃতি দেওয়া হয়। পরবর্তীতে মুহাম্মদ আবার স্মবাতের বিরুদ্ধে অভিযান পরিচালনা করেন। তিনি কার্স দখল করেন এবং স্মবাতের স্ত্রী ও তার কিছু সৈন্যকে বন্দী করেন। এছাড়া দ্বিন শহর তার নিয়ন্ত্রণে আসে। ৮৯৯ সালে তিনি স্মবাতের স্ত্রীর বিনিময়ে তার পুত্র আশোতকে মুক্তি দেন এবং অল্প কিছুদিনের মধ্যেই তিনি আশোত-সারগিস আরৎসরুনিকে তার অধীনতা স্বীকার করতে বাধ্য করেন। এই সময় আবার খলিফার প্রতি তার আনুগত্য অনিশ্চিত হয়ে পড়ে। ৯০০ সালে তিনি পুনরায় ভাসপুরাকান আক্রমণ করেন; কারণ আশোত-সারগিসের ভাই তার কারাগার থেকে পালিয়ে যায়, যাকে আগকার অভিযানে জিম্মি করা হয়েছিল। আশোত-সারগিস পালিয়ে যাওয়ার পর মুহাম্মদ ভাসপুরাকানে একটি বাহিনী রেখে বারদাতে ফিরে যান। এরপর তিনি আবার স্মবাতের বিরুদ্ধে নতুন অভিযান প্রস্তুত করেন। কিন্তু ৯০১ সালে মহামারিতে তিনি মৃত্যুবরণ করেন। মৃত্যুর পর তার পুত্র দেবদাদ তার স্থলাভিষিক্ত হন। 

## তথ্যসূত্র


## গ্রন্থপঞ্জি

* 
* 
* 
* 
* 
* 
* 
* 

## আরো পড়ুন

* 

বিষয়শ্রেণী:আব্বাসীয় গভর্নর
বিষয়শ্রেণী:মুসলিম শাসক
বিষয়শ্রেণী:৯০১-এ মৃত্যু
বিষয়শ্রেণী:৯ম শতাব্দীর ইরানি ব্যক্তি
বিষয়শ্রেণী:আব্বাসীয় সেনাপতি
বিষয়শ্রেণী:৯ম শতাব্দীর গভর্নর